b'\n_START_ARTICLE_\nJohn Stuart Mill\n_START_SECTION_\nMladost\n_START_PARAGRAPH_\nJohna Stuarta Milla je v celoti vzgajal njegov o\xc4\x8de, James Mill. Nikoli ni obiskoval nobene \xc5\xa1ole ali univerze, ampak ga je o\xc4\x8de vzgojno vodil vse od za\xc4\x8detka: trileten se je moral u\xc4\x8diti gr\xc5\xa1\xc4\x8dino, od sedmega leta latin\xc5\xa1\xc4\x8dino, aritmetiko in zgodovino, od dvanajstega pa ve\xc4\x8d smeri vi\xc5\xa1je matematike. Pri osmih letih je tudi prebiral vse latinske in gr\xc5\xa1ke avtorje, ki so bili brani v tedanjih \xc5\xa1olah in univerzah, kot so Horacij, Vergilij, Ovid, Tacit, Homer, Dioniz, Sofoklej, Euripid, Aristofan in Tukidid. O\xc4\x8de ga je vzgajal tudi v utilitarizmu in prav z Johnom Stuartom Millom je ta beseda pre\xc5\xa1la v splo\xc5\xa1no rabo. V prostem \xc4\x8dasu je rad bral knjige o naravoslovnih znanostih in popularne romane, kot so Don Kihot in Robinson Crusoe._NEWLINE_Sedemnajstleten je za\xc4\x8del delati za Vzhodnoindijsko dru\xc5\xbebo, kjer je bil njegov o\xc4\x8de eden izmed najvi\xc5\xa1jih uradnikov, in v tej slu\xc5\xbebi je ostal petintrideset let, vse dotlej, ko je leta 1858 dru\xc5\xbeba prenehala delovati. O\xc4\x8detova prevlada v vsem, kar je v \xc5\xbeivljenju po\xc4\x8del, je pri dvajsetletnemu mladeni\xc4\x8du povzro\xc4\x8dila resno krizo, saj je za\xc4\x8dutil potrebo po samostojnemu vodenju \xc5\xbeivljenja. Krizo je potem premagal in pri petindvajsetih spoznal poro\xc4\x8deno \xc5\xbeensko, Harriet Taylor, med katerima se je razvila tesna zaupnost in kasneje strastna navezanost, zvezo pa je sprejel tudi njen mo\xc5\xbe, John Taylor, kar je v tedanji dru\xc5\xbebi povzro\xc4\x8dilo veliko zgra\xc5\xbeanje. Milla je Harriet vpeljala v boemski krog prijateljev in je iz u\xc4\x8denke postala njegova najstro\xc5\xbeja kriti\xc4\x8darka in svetovalka. Ko je njen mo\xc5\xbe leta 1851 umrl, se je Mill poro\xc4\x8dil s Harriet, a je leta 1858 umrla. Mill je bil med letoma 1865 in 1868 \xc4\x8dlan Parlamenta Zdru\xc5\xbeenega kraljestva, kjer je opozoril nase zlasti s predlogom o volilni pravici za \xc5\xbeenske._NEWLINE_Vse od \xc4\x8dasa otro\xc5\xa1tva je bil ateist, v svojih delih pa je bil tudi zelo diskreten glede svojih verskih prepri\xc4\x8danj.'